Datoria administraţiei publice (datoria guvernamentală) a urcat, în februarie 2024, până la 841,292 miliarde lei, de la 801,687 miliarde de lei în luna precedentă, conform datelor publicate de Ministerul Finanţelor MF).
Ca procent din PIB, datoria guvernamentală a crescut la 52,4%, de la 49,9% în ianuarie.
În a doua lună a anului, datoria pe termen mediu şi lung s-a majorat la 786,851 miliarde de lei, de la 759,95 miliarde de lei în ianuarie, iar cea pe termen scurt a crescut la 54,441 miliarde lei, de la 41,737 miliarde de lei în luna precedentă.
Cea mai mare parte din această datorie, respectiv 687,897 miliarde de lei, era reprezentată de titluri de stat. Împrumuturile se cifrau la 140,163 miliarde de lei.
Datoria în moneda naţională se ridica la valoarea de 397,022 miliarde lei, cea în euro la 359,333 miliarde de lei echivalent, iar datoria în dolari americani la 83,635 miliarde echivalent lei.
De asemenea, datoria administraţiei publice centrale ajunsese, în februarie 2024, la 820,105 miliarde de lei, în urcare de la 780,874 miliarde lei, în ianuarie, din care 765,7 miliarde de lei pe termen mediu şi lung. Cea mai mare parte a datoriei administraţiei centrale era contractată în lei (380,146 miliarde de lei) şi în euro (355,023 miliarde de lei, echivalent).
Datoria administraţiei publice locale a urcat la 21,187 miliarde de lei, de la 20,813 miliarde de lei, în luna anterioară, din care 21,149 miliarde de lei pe termen mediu şi lung.
Totodată, datoria internă a administraţiei publice se cifra, în februarie 2024, la 406,344 miliarde de lei (25,2% din PIB), din care 390,038 miliarde de lei datorie a administraţiei centrale şi 16,305 miliarde de lei datoria administraţiei locale.
Conform datelor MF, datoria externă a administraţiei publice era de 434,948 miliarde de lei (27,1% din PIB), din care 430,066 miliarde de lei datorie externă a administraţiei publice centrale şi 4,882 miliarde de lei datoria externă a administraţiei publice locale.